KOMISIJOS SPRENDIMAS
2007 m. birželio 13 d.
dėl diurono neįtraukimo į Tarybos direktyvos 91/414/EEB I priedą ir augalų apsaugos produktų, kuriuose yra šios medžiagos, registracijų panaikinimo
(pranešta dokumentu Nr. C(2007) 2468)
(Tekstas svarbus EEE)
(2007/417/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi:
(1)
Direktyvos 91/414/EEB 8 straipsnio 2 dalyje yra numatyta, kad valstybė narė gali per 12 metų nuo pranešimo apie šią direktyvą registruoti dėl pateikimo į rinką augalų apsaugos produktus, kuriuose yra veikliųjų medžiagų, neįrašytų į šios direktyvos I priedą, ir kurie dvejus metus nuo pranešimo apie šią direktyvą dienos yra rinkoje, kol šios medžiagos bus laipsniškai tiriamos pagal darbo programą.
(2)
Komisijos reglamentuose (EB) Nr. 451/2000 (2) ir (EB) Nr. 703/2001 (3) nustatytos Direktyvos 91/414/EEB 8 straipsnio 2 dalyje nurodytos darbų programos išsamios antrojo etapo įgyvendinimo taisyklės ir nustatytas veikliųjų medžiagų, kurias reikia įvertinti siekiant įtraukti jas į Direktyvos 91/414/EEB I priedą, sąrašas. Šiame sąraše yra diuronas.
(3)
Diurono poveikis žmonių sveikatai ir aplinkai pranešėjo pasiūlytais naudojimo atvejais buvo įvertintas pagal Reglamentuose (EB) Nr. 451/2000 ir (EB) Nr. 703/2001 išdėstytas nuostatas. Be to, šiais reglamentais skiriamos valstybės narės ataskaitų rengėjos, kurios pagal Reglamento (EB) Nr. 451/2000 8 straipsnio 1 dalies nuostatas Europos maisto saugos tarnybai (EMST) privalo pateikti atitinkamas vertinimo ataskaitas ir rekomendacijas. Danija paskirta ataskaitą apie diuroną rengiančia valstybe nare, o visa atitinkama informacija buvo pateikta 2003 m. rugsėjo 19 d.
(4)
Šią vertinimo ataskaitą valstybės narės ir EMST persvarstė ir 2005 m. sausio 14 d. pateikė Komisijai kaip EMST peržiūros išvadas dėl veikliosios medžiagos pesticido diurono keliamo pavojaus vertinimo (4). Šią ataskaitą valstybės narės ir Komisija persvarstė Maisto grandinės ir gyvūnų sveikatos nuolatiniame komitete ir 2006 m. lapkričio 24 d. pateikė kaip Komisijos diurono peržiūros ataskaitą.
(5)
Vertinant šią veikliąją medžiagą nustatytos tam tikros problemos. Remiantis pranešėjo pateiktų duomenų vertinimu nustatyta, kad net naudojant apsaugos priemones operatoriai nebūtų apsaugoti nuo leistiną operatoriaus sąlyčio lygį (LOSL) viršijančio medžiagos kiekio poveikio. Galutinės išvados dėl požeminio vandens užteršimo rizikos nebuvo galima daryti dėl duomenų apie tam tikrų metabolitų skilimą stokos ir pernelyg optimistinės pranešėjo prielaidos, kad praktikoje produkto naudojimo normos yra daug mažesnės. Be to, pat remiantis turimais duomenimis nebuvo įrodyta, kad poveikis paukščiams ir žinduoliams yra priimtinas.
(6)
Komisija paragino pranešėją pateikti pastabų apie tarpusavio peržiūros rezultatus ir apie tai, ar jis ketina toliau remti šios medžiagos įtraukimą. Pranešėjas pateikė savo pastabas ir jos buvo atidžiai išnagrinėtos. Tačiau nepaisant pateiktų argumentų, pirmiau minėtos problemos liko neišspręstos, o remiantis pateikta informacija atlikti ir per EMST ekspertų posėdžius apsvarstyti vertinimai neparodė, kad galima tikėtis, jog augalų apsaugos produktai, kurių sudėtyje yra diurono, siūlomomis naudojimo sąlygomis iš esmės atitinka Direktyvos 91/414/EEB 5 straipsnio 1 dalies a ir b punktuose nustatytus reikalavimus.
(7)
Todėl diuronas neturėtų būti įtrauktas į Direktyvos 91/414/EEB I priedą.
(8)
Reikėtų imtis priemonių siekiant užtikrinti, kad galiojančios augalų apsaugos produktų, kurių sudėtyje yra diurono, registracijos per nustatytą laikotarpį būtų panaikintos, neatnaujinamos ir kad nebūtų registruojami nauji produktai.
(9)
Bet koks valstybių narių suteikiamas lengvatinis laikotarpis turimoms augalų apsaugos produktų, kurių sudėtyje yra diurono, atsargoms sunaikinti, sandėliuoti, pateikti į rinką ir naudoti turėtų būti ne ilgesnis kaip dvylika mėnesių, kad šias atsargas būtų galima naudoti ne ilgiau kaip dar vieną auginimo sezoną.
(10)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Veiklioji medžiaga diuronas nėra įtraukiama į Direktyvos 91/414/EEB I priedą.
2 straipsnis
Valstybės narės užtikrina, kad:
a)
augalų apsaugos produktų, kurių sudėtyje yra diurono, registracijos būtų panaikintos iki 2007 m. gruodžio 13 d.;
b)
nuo 2007 m. birželio 16 d. augalų apsaugos produktai, kurių sudėtyje yra diurono, nebūtų registruojami arba jų registracija nebūtų atnaujinama remiantis Direktyvos 91/414/EEB 8 straipsnio 2 dalyje išdėstyta leidžiančia nukrypti nuostata.
3 straipsnis
Valstybių narių suteikiamas lengvatinis laikotarpis pagal Direktyvos 91/414/EEB 4 straipsnio 6 dalį yra kiek įmanoma trumpesnis ir baigiasi ne vėliau kaip 2008 m. gruodžio 13 d.
4 straipsnis
Šis sprendimas skirtas valstybėms narėms.
Priimta Briuselyje, 2007 m. birželio 13 d.